Roheline muld

Roheline muld, ka maaroheline, vahel kasutatakse ka itaaliakeelset nimetust terra verde või prantsuskeelset terre verte, on anorgaaniline värvipigment, kaltsiumi, magneesiumi, kaaliumi ja raua alumiinium-hüdrosilikaatide segu, erinevaid mineraale sisaldav rohekas pulber. Levinuimad mineraalid, millest pigmenti toodetakse, on glaukoniit ja seladoniit, vahel koos erinevate lisanditega. Värvus põhineb raua-, kroomi-, mangaani- ja nikliühenditel. Roheliste muldade hulka loetakse ka kroom(III)oksiidi sisaldav volkonskoiit.
Rahvusvahelises värvainete indeksis on rohelise mulla tähised PG23 (Pigment Green 23) ja 77009.

Koostis

Roheliste muldade üldist koostist tähistatakse valemiga K[(Al,Fe³⁺),(Fe²⁺,Mg](AlSi₃,Si₄)O₁₀(OH)₂. Jahvatise värvitoon ja tekstuur sõltub erinevate ainete osakaalust, põhiliselt annavad sellele värvuse raud(II)silikaadid. Pulbri täpse koostise määratlemine on kaunis keeruline, sest peaaegu alati on selle koostises tegemist mitme erineva ainega. Lisaks levinuimatele komponentidele, sarnase keemilise koostisega seladoniidile ja glaukoniidile, võib roheline muld sisaldada kloriiti ja kronstedtiiti (ingl cronstedtite), samuti jälgi teistest savimineraalidest morilloniidist või kaoliniidist.

Omadused

Pigment on matt ja nõrga kattevõimega ehk laseeriv, selle värvus varieerub heledast kollakast üle hallikasrohelise tumedama sinakani. Värvitoon varieerub vastavalt erinevate komponentide osakaalule ja igas leiukohas on rohelise mulla toon veidi erinev. Raud(III)ühendeid sisaldavad mullad on kollakamad-punakamad, mangaaniühendid muudavad pigmendi pruunikamaks. Kõige kvaliteetsemateks loetakse rohelisi värvimuldi, milles on võimalikult vähe punakat-pruunikat, nende värvitoon on on puhas või veidi sinakas roheline.
Roheline muld on täiesti mürgitu ja väga pleekimiskindel. Keemiliselt stabiilne, võib lahustuda nii alustes kui hapetes. Erinevalt rohelistest vaske sisaldavatest värvipigmentidest talub hästi aluselist keskkonda. Põletamisel omandab pruuni värvuse (põletatud roheline muld) ja on ka sellisena värvides kasutatav.

Verona roheline

Ladina keeles creta viridis 'roheline kriit', itaalia keeles terra verde di Verona, saksa keeles Veroneser Grün.
Suured maarohelise leiukohad Veronast põhja pool Monte Baldo mäel olid tuntud juba antiikajal. Seda rikkaliku värvusega puhta, õrnalt sinaka rohelise mulla sorti on pikka aega peetud parimaks. Pärast 1922. aasta maalihet pole parima kvaliteediga, sinakatoonilist maarohelist andvad kihid enam kättesaadavad. Verona roheline on mõnes allikas käibel sünonüümina igasuguse rohelise mulla kohta.

Küprose roheline

Saksa keeles cyprische Grünerde, cyprische blaugrüne Erde, inglise keeles Nicosia green earth.
Puhta sinakasrohelise tooniga rohelist mulda leidub Loode-Küprose kõrgendikel; väikesi hallikasvalgeid kamakaid leiti sageli põllutööde käigus. Osa leitud mineraalitükkidest on kõva pruunika tuumaga, teistest saadakse tervenisti ilusat külmrohelise värvusega pigmenti. Pigmenti turustati Itaalia ja Hollandi kaudu kogu Euroopas. Kreeka-Türgi sõja ajal läks koos maaviljeluse allakäiguga kaotsi ka teadmine maarohelise leiukohtadest, nüüdseks on geoloogid need uuesti leidnud ja kasutusele võtnud.

Böömi roheline

Saksa keeles böhmische Grünerde, Kaadener Grün.
Verona ja Küprose rohelisest madalamalt hinnatud pigmenti kaevandatakse peamiselt Tšehhis Ústí maakonnas (Ústecký kraj) Kadanska Jesenis. Seda pole kollakama tooni tõttu peetud nii heaks kui Verona rohelist ja on puhastatud enne värvis kasutamist liivast ja muudest lisanditest.

Tirooli roheline

Saksa keeles Tiroler Grün, Tiroler Grüne Erde, Bayerische Grüne Erde.
Maarohelist kaevandatakse Lõuna-Baierimaal, kollakasroheline liivakivi läks jahvatatuna müüki "Benediktbeuerni rohelise" nime all (Benediktbeurer Grün). Ka see värvimulla sort vajas värvis kasutamiseks veega leotamist ja liivast puhastamist.

Sevani roheline

Vene keeles севанская зеленая, inglise keeles Sevanskian Green.
Looduslik sügava oliivrohelise värvusega pigment Armeeniast. Värvi sellest toodetakse ainult Venemaal, Podolskis.

Tavuši roheline

Inglise keeles Green Tavush, Green Tavush Semi-Transparent, vene keeles Зеленая Тавуш
Pigmenti kaevandatakse  Armeenias, Tavuši maakonnas Tavuši asula maadel. Muld on puhas roheline, koostiselt peaaegu puhas glaukoniit, soojatooniline ja õige pisut halli suunas murtud varjundiga, seda on mitmes variandis - laseeriv ja pool-laseeriv. Värvi toodetakse Venemaal (Nevskaya Palitra) ja Armeenias (Agulis Pigments)

Bžni roheline

Inglise keeles Green Bjni, vene keeles зеленая Бжни
Pigmenti kaevandatakse Armeenias, Kotajkhi maakonnas Bžni küla maadel. Muld on maheda heleda oliivrohelise tooniga. Värvi sellest toodetakse ainult Venemaal, Peterburis.

Arzakani oliivroheline

Inglise keeles Olive Green Arzakan, vene keeles оливковая Арзакан.
Tumedam oliivroheline pigment Armeenia mägedest, Arzakani küla maadelt. Värvilt sarnaneb väga Ararati rohelisega, kuid vastupidiselt sellele koosneb ühestainsast pigmendist, laseeriv värv annab sooja tooni, seguneb varjundirikkalt heledamate värvidega. Värvi sellest toodetakse ainult Venemaal, Peterburis.

Volkonskoiit

Annab sügava küllastatud rohelise värvi. Vt artiklist Volkonskoiit

Erandid

Maaroheliste hulka ei kuulu sügava oliivrohelise tooniga Ararati roheline, mida segatakse kuldookrist (PY 42) ja sünteetilisest orgaanilisest rohelisest asovärvist (PG 8).